Απόφαση της Επιτροπής
της 5ης Ιουλίου 2002
για την εφαρμογή προγράμματος εμβολιασμού κατά του καταρροϊκού πυρετού του προβάτου και την αγορά εμβολίου προς το σκοπό αυτό
[κοινοποιηθείσα υπό τον αριθμό Ε(2002) 2525]
(Το κείμενο στην ιταλική γλώσσα είναι το μόνο αυθεντικό)
(2002/545/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου [1], και ιδίως το άρθρο 9 παράγραφος 2,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα [2], όπως τροποποιήθηκε τελευταία από την απόφαση 2001/572/ΕΚ [3], και ιδίως το άρθρο 3 παράγραφοι 3 και 5,
Εκτιμώντας τα ακόλουθα:
(1) Κατά τη διάρκεια του 2000 ανακοινώθηκαν κρούσματα καταρροϊκού πυρετού του προβάτου σε διάφορες περιοχές της Ιταλίας: τη Σαρδηνία, τη Σικελία και την Καλαβρία.
(2) Κατά τη διάρκεια του 2001 η νόσος εμφανίστηκε εκ νέου στις περιοχές αυτές και εξαπλώθηκε βορείως σε νέες περιοχές στην Τοσκάνη και στο Lazio.
(3) Οι απώλειες που οφείλονται στις εν λόγω εστίες της νόσου ανέρχονται περίπου σε 300000 πρόβατα.
(4) Οι ιταλικές αρχές ανέβαλαν την εκστρατεία εμβολιασμού η οποία έπρεπε να διενεργηθεί το 2001.
(5) Το 2002 η Ιταλία είναι σε θέση να αρχίσει την εν λόγω εκστρατεία εμβολιασμού σε όλες τις μολυσμένες περιοχές καθώς και στις όμορες περιοχές.
(6) Ο στόχος αυτής της εκστρατείας είναι να αποφευχθούν περαιτέρω απώλειες προβάτων και η εξάπλωση της νόσου στο υπόλοιπο έδαφος της Κοινότητας, με τη διακοπή της κυκλοφορίας του ιού στη ζώνη προστασίας που οριοθετήθηκε γύρω από την περιοχή όπου σημειώθηκαν τα κρούσματα.
(7) Επιπλέον των εμβολίων που έχουν ήδη παρασχεθεί από την Επιτροπή ή που έχουν αγοραστεί απευθείας από την Ιταλία, η ποσότητα εμβολίου που απαιτείται ακόμη για την εκστρατεία του 2002 είναι 4200000 δόσεις μονοδυνάμου εμβολίου με ορότυπο 2 και 2300000 δόσεις μονοδυνάμου εμβολίου με ορότυπο 9.
(8) Μέχρι σήμερα, καμία φαρμακευτική βιομηχανία που είναι εγκατεστημένη στα κράτη μέλη δεν παράγει εμβόλιο κατά του καταρροϊκού πυρετού του προβάτου και το εργαστήριο Onderstepoort στη Νότια Αφρική είναι το μόνο εργαστήριο που μπορεί να παραγάγει αυτό το είδος εμβολίου.
(9) Ωστόσο, το ιταλικό ινστιτούτο Teramo (IZS) θα είναι σε θέση πολύ σύντομα να παραγάγει για πρώτη φορά στην Ευρώπη μονοδύναμο εμβόλιο ορότυπου 9 το οποίο θα μπορεί να χρησιμοποιηθεί στη θέση του εμβολίου που παράγεται στη Νότια Αφρική.
(10) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου [4], τα κτηνιατρικά και φυτοϋγειονομικά μέτρα που λαμβάνονται σύμφωνα με κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων. Για τους σκοπούς του χρηματοδοτικού ελέγχου εφαρμόζονται τα άρθρα 8 και 9 του κανονισμού (ΕΚ) αριθ. 1258/1999.
(11) Η χρηματοδοτική συμμετοχή της Κοινότητας χορηγείται με την προϋπόθεση ότι οι σχεδιαζόμενες δράσεις εκτελούνται αποτελεσματικά και ότι οι αρχές παρέχουν όλα τα αναγκαία στοιχεία μέσα στις καθορισμένες προθεσμίες.
(12) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ιταλία θα εφαρμόσει και θα ολοκληρώσει κατά τη διάρκεια του 2002 πρόγραμμα εμβολιασμού κατά του καταρροϊκού πυρετού του προβάτου στις ακόλουθες περιοχές:
- σε όλο το έδαφος της Σαρδηνίας, Καλαβρίας, Σικελίας και Basilicate,
- στην Καμπανία, σε όλη την επαρχία του Σαλέρνο και σε ζώνη έκτασης 20 χιλιομέτρων κατά μήκος της ακτής των επαρχιών Caserta και Νάπολη,
- στην Πούλια, σε όλο το έδαφος των επαρχιών Lecce, Brindisi και Taranto,
- Στο Lazio, σε ακτίνα 20 χιλιομέτρων γύρω από τις περιοχές όπου εμφανίστηκε ο ιός στις επαρχίες της Ρώμης και Viterbo και σε ζώνη έκτασης 20 χιλιομέτρων κατά μήκος της ακτής στις επαρχίες Latina και Frosinone,
- Στην Τοσκάνη, σε ακτίνα 20 χιλιομέτρων γύρω από τις περιοχές όπου εμφανίστηκε ο ιός στις επαρχίες Grosseto και Siena και σε ζώνη έκτασης 20 χιλιομέτρων κατά μήκος της ακτής των επαρχιών Massa Carrara, Lucca, Πίζα και Λιβόρνο.
Άρθρο 2
Για την εφαρμογή του προγράμματος που αναφέρεται στο άρθρο 1, η χρηματοδοτική βοήθεια της Κοινότητας θα καλύψει τον εφοδιασμό της Ιταλίας με 4200000 δόσεις μονοδύναμου εμβολίου με ορότυπο 2 και 2300000 δόσεις μονοδύναμου εμβολίου με ορότυπο 9.
Άρθρο 3
Το μέγιστο κόστος των μέτρων που αναφέρονται στο άρθρο 2 ανέρχεται σε 700000 ευρώ.
Άρθρο 4
Η Επιτροπή μπορεί να διενεργήσει επιτόπιους ελέγχους σε συνεργασία με τις αρμόδιες εθνικές αρχές για να διασφαλισθεί ότι το πρόγραμμα έχει πράγματι εφαρμοσθεί.
Η Επιτροπή ενημερώνει τα κράτη μέλη για τα αποτελέσματα αυτών των ελέγχων.
Άρθρο 5
Η χρηματοδοτική συμμετοχή της Κοινότητας για τα προγράμματα που αναφέρονται στο άρθρο 1 χορηγείται εφόσον:
α) τεθούν σε ισχύ από το ενδιαφερόμενο κράτος μέλος οι νομοθετικές, κανονιστικές και διοικητικές διατάξεις για την εφαρμογή του προγράμματος·
β) υποβληθεί μία τελική έκθεση έως την 31η Ιουλίου 2002 το αργότερο, για την τεχνική εκπαίδευση του προγράμματος συνοδευόμενη από αποδεικτικά στοιχεία όσον αφορά τις πραγματοποιηθείσες δαπάνες και τα αποτελέσματα που έχουν επιτευχθεί·
γ) εφαρμοσθεί αποτελεσματικά το πρόγραμμα και υπό τον όρο ότι έχει τηρηθεί η κοινοτική κτηνιατρική νομοθεσία.
Άρθρο 6
Η παρούσα απόφαση απευθύνεται στην Ιταλική Δημοκρατία.
Βρυξέλλες, 5 Ιουλίου 2002.